**Οδηγός αξιολόγησης για τους φοιτητές**

**Η αξιολόγηση των μαθημάτων από τους φοιτητές είναι ο αποτελεσματικότερος τρόπος για να βελτιωθεί η εκπαιδευτική εμπειρία των φοιτητών στο ΒΕΤ, να αποκαλυφθούν ελλείψεις και αδυναμίες στα μαθήματα που διδάσκονται στο Τμήμα, και να επιτευχθεί μία όσο το δυνατόν πληρέστερη μαθησιακή διαδικασία. Γι αυτό, αφιερώστε λίγο χρόνο για να αξιολογήσετε στο τέλος κάθε εξαμήνου τα μαθήματα τα οποία παρακολουθήσατε.**

Για να πραγματοποιηθεί η αξιολόγηση με το σωστότερο τρόπο, παρακαλούμε να ακολουθήστε τις παρακάτω οδηγίες:

**1.** Σε μαθήματα στα οποία υπάρχουν πάνω από ένας διδάσκοντες **αξιολογήστε τον κάθε διδάσκοντα ξεχωριστά**, απαντώντας στο ερωτηματολόγιο του μαθήματος από μία φορά για κάθε διδάσκοντα. Έαν οι διδάσκοντες είναι υπεύθυνοι για διαφορετικά τμήματα του μαθήματος ο καθένας, αξιολογήστε το κάθε τμήμα μαζί με το διδάσκοντα που είναι υπέυθυνος για αυτό κατά τη συμπλήρωση του ερωτηματολογίου. Επίσης, αφήνετε σχόλια ειδικά για τον κάθε διδάσκοντα κάτω από κάθε αξιολόγηση.

Π.χ. εάν σε ένα μάθημα ο διδάσκων Α κάνει τη θεωρία και ο διδάσκων Β κάνει το εργαστήριο, συμπληρώνετε το ερωτηματολόγιο μία φορά για το διδάσκοντα Α αξιολογώντας τη θεωρία και μία φορά για το διδάσκοντα Β αξιολογώντας το εργαστήριο.

**2.** Εάν κάποια ερώτηση, δεν έχει εφαρμογή στο μάθημα που αξιολογείτε (π.χ. ερωτήσεις σχετικές με την ύπαρξη ομάδων ή εργασιών σε μάθημα που δεν υπάρχουν ομάδες ή εργασίες αντίστοιχα), να μην απαντάτε.

Π.χ. εάν σε ένα μάθημα ο διδάσκων Α κάνει τη θεωρία και ο διδάσκων Β κάνει το εργαστήριο, και το εργαστήριο έχει ομάδες και εργασίες ενώ η θεωρία όχι, απαντάτε τις ερωτήσεις σχετικές με τις ομάδες και τις εργασίες μόνο όταν συμπληρώνετε το ερωτηματολόγιο για το διδάσκοντα Β και το εργαστήριο.

**3.** Παρακαλούμε να αναφέρετε καλές πρακτικές διδασκαλίας που σας φάνηκαν χρήσιμες, στα σχόλια ώστε να αντιλαμβάνονται οι διδάσκοντες ότι αναγνωρίζονται αυτές οι πρακτικές από τους φοιτητές, και να ενθαρρύνεται η εφαρμογή τους και σε άλλα μαθήματα.

**4.** Η επιβράβευση πρακτικών όπως μείωση της ύλης, ελαστικές προθεσμίες παράδοσης εργασιών ή ελαστικότητα στην ώρα προσέλευσης στο μάθημα/εργαστήριο ή άλλες «διευκολύνσεις», δε συνάδει με μία αντικειμενική και γόνιμη αξιολόγηση σε ό,τι αφορά την ποιότητα της μαθησιακής διαδικασίας και θα πρέπει να αποφεύγεται.